ગોપીનું મૂળ નામ તો છે ગંગા. ઉમાશંકર જોશી એને, આવે ત્યારે ગંગાગૌરી નામે બોલાવતા. એ પરણીને આવી ત્યારે મારું નામ – સંબોધન એને ‘મોહન’ રાખેલું એ મને મોહન કહીને બોલાવતી. ત્યારે મારે ઘરે ખેતીકામ કરનારો નોકર હતો એનું નામ પણ મોહન હતું… એ સુયોગ (?) ના સંકેતો ઘણી વાર સમજાતા રહ્યા છે. મેં એને ગોપી કહેવાનું રાખેલું. હાસ્તો, મોહન હોય એટલે ગોપી હોય. જોકે મેં ઝાઝાં વર્ષ ગોપીવલ્લભયાનું માણ્યું નથી. ગંગાનદી નામધારી આ નદી પત્નીએ મને ઠીકઠીક ‘નવડાવ્યો’ છે !